Agt sterf in twee Limpopo-ongelukke(Argieffoto: WCHEMS/Twitter) Agt mense is Vrydag in twee afsonderlike ongelukke dood op die N1 in Limpopo. Die eerste ongeluk het omstreeks 14:25 op die N1-25 in die Waterberg-distrik plaasgevind. Die bestuurder van ŉ motor het beheer verloor oor die voertuig en ŉ vragmotor reg van voor getref. Twee passasiers, albei 68 jaar oud, is op die toneel dood verklaar, sê Tidimalo Chuene, woordvoerder van die departement van vervoer. Die bestuurder van die motor het beserings opgedoen. Die oorsaak van die ongeluk word toegeskryf aan roekelose bestuur. Die tweede ongeluk het omstreeks 21:40 op die N1-28 Waterkuil in die Capricorn-distrik plaasgevind. Die bestuurder van ŉ motor het ook beheer verloor oor die voertuig en ŉ bakkie reg van voor getref. “Ses passasiers, tussen 20 en 40 jaar oud, is op die toneel dood verklaar. Twee mense is na nabygeleë hospitale geneem vir verdere behandeling.” Volgens Chuene was bestuurder-uitputting die moontlike oorsaak van die ongeluk. Polly Boshielo, provinsiale LUR vir vervoer en gemeenskapsveiligheid, het sy meegevoel met die families betuig. “Ons is baie hartseer oor die nuus en treur saam met die families. Dinge kan egter nie só voortgaan in die provinsie waar roekelose bestuur en uitputting lewens bly eis nie.” Boshielo sê waaksaamheid en versigtige bestuur is nie opsioneel vir motoriste nie. “Ons moet almal die verantwoordelikheid aanvaar om te alle tye veilig te bestuur sodat ons lewendig by ons bestemming kan uitkom.”